27. ΑΠΟΦΑΣΙΣ ΥΠΟΥΡΓΩΝ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. 84788 της 15/22 Οκτ. 1963 (ΦΕΚ Β' 462) Περί διδασκαλίας του μαθήματος της Σωματικής Αγωγής εν τη Ανωτάτη Γεωπονική Σχολή Αθηνών. Έχοντες υπ’ όψιν:1)τας διατάξεις της παρ. 5 της υπ’ αριθ. 107/29.8.1962 πράξεως του Υπουργικού Συμβουλίου, κυρωθείσης δια του άρθρ. 1 του Ν.Δ. 4263/1962, 2)την πρότασιν της Συνελεύσεως των καθηγητών της Ανωτάτης Γεωπονικής Σχολής Αθηνών διατυπωθείσαν κατά την συνεδρίαν αυτής της 27.6.1963, αποφασίζομεν: Άρθρ.1.-1.Μεταξύ των εν τη Ανωτάτη Γεωπονική Σχολή Αθηνών διδασκομένων μαθημάτων προστίθεται και το μάθημα της Σωματικής Αγωγής. 2.Πάντες οι εις το Α', Β', Γ' και Δ' έτος σπουδών φοιτηταί αμφοτέρων των φύλων υποχρεούνται όπως συμπληρώσι κατ’ έτος 20 παρουσίας εις το μάθημα τούτο. 3.Της παρακολουθήσεως των ασκήσεων του ανωτέρω μαθήματος απαλλάσσονται οι πάσχοντες εκ παθήσεως δυναμένης να επιταθή δια των σωματικών ασκήσεων αποδεικνυομένης δια πιστοποιητικών εκδιδομένων υπό δύο Ιατρών. 4.Ουδείς φοιτητής αμφοτέρων των φύλων, πλην των απαλλαγέντων της παρακολουθήσεως του μαθήματος Σωματικής Αγωγής, γίνεται δεκτός εις τας Τμηματικάς εξετάσεις εάν δεν προσαγάγη βεβαίωσιν του οικείου καθηγητού της Σωματικής Αγωγής, περί συμπληρώσεως των εν παρ. 2 του παρόντος οριζομένων παρουσιών. Άρθρ.2.-Ως χώροι δια την επίδοσιν των φοιτητών εις τας σωματικάς ασκήσεις χρησιμοποιούνται οι δι’ αποφάσεως της Πρυτανείας καθοριζόμενοι τοιούτοι. Άρθρ.3.-Την όλην εποπτείαν της Σωματικής Αγωγής ασκεί τριμελές Συμβούλιον Σωματικής Αγωγής, αποτελούμενον εκ του Πρυτάνεως και δύο καθηγητών, οριζομένων υπό του Υπουργού Εθνικής Παιδείας και Θρησκευμάτων μετά σύμφωνον γνώμην της Συνελεύσεως των καθηγητών της Σχολής. 